钦定古今图书集成/明伦汇编/官常典/第557卷 > 高干
## 钦定古今图书集成/明伦汇编/官常典/第557卷 > 高干

按《北齐书》本传，“干字干邕，勃海蓨人也。父翼，字次同，
豪侠有风神，为州里所宗敬。孝昌末，葛荣作乱于燕
赵，朝廷以翼山东豪右，即家拜勃海太守。至郡未几，
贼徒愈盛，翼部率合境徙居河、济之间，魏因置东冀
州，以翼为刺史，加镇东将军、乐城县侯。及尔朱荣弑
庄帝，翼保境自守，谓诸子曰：‘主忧臣辱，主辱臣死。今
社稷阽危，人神愤怨，破家报国，在此时也。尔朱兄弟
性甚猜忌，忌则多害，汝等宜早图之。先人有夺人之
心，时不可失也’。”事未辑而卒。中兴初，赠使持节、侍中、
太保、录尚书事、冀定瀛相殷幽六州诸军事、冀州刺
史，谥曰文宣。干性明悟，俊伟有智略，美音容，进止都
雅。少时轻侠，数犯公法，长而修改，轻财重义，多所交
结。魏领军元叉权重当世，以意气相得，接干甚厚。起
家拜员外散骑侍郎，领直后，转太尉士曹、司徒中兵，
迁员外。魏孝庄之居藩也，干潜相托附。及尔朱荣入
洛，乾东奔于翼。庄帝立，遥除龙骧将军、通直散骑常
侍。干兄弟本有从横志，见荣杀害人士，谓天下遂乱，
乃率河北流人反于河、济之间，受葛荣官爵，屡败齐
州士马。庄帝寻遣右仆射元罗巡抚三齐，干兄弟相
率出降。朝廷以干为给事黄门侍郎。尔朱荣以干前
罪，不应复居近要，庄帝听干解官归乡里，于是招纳
骁勇，以射猎自娱。荣死，干驰赴洛阳。庄帝见之大喜。
时尔朱徒党拥兵在外，庄帝以干为金紫光禄大夫、
河北大使，令招集乡闾，为表里形援。干垂涕奉诏，弟
昂拔剑起舞，请以死自效。俄而尔朱兆入洛，寻遣其
监军孙白鹞百馀骑至冀州，托言普征民马，欲待干
兄弟送马，因收之。干既宿有报复之心，而白鹞忽至，
知将见图，乃先机定策，潜勒壮士，袭据州城，传檄州
郡，杀白鹞，执刺史元仲宗。推封隆之权行州事。为庄
帝举哀，三军缟素。干昇坛誓众，辞气激扬，涕泪交下将士莫不哀愤。北受幽州刺史刘灵助节度，共为影
响。俄而灵助被杀，属高祖出山东，扬声来讨，众情莫
不惶惧。干谓其徒曰：“吾闻高晋州雄略盖世，其志不
居人下。且尔朱无道，杀主虐民，正是英雄效义之会
也。今日之来，必有深计，吾当轻马奉迎，密参意旨。诸
君但勿忧惧，听我一行。”干乃将十数骑，于关口迎谒。
干既晓达时机，闲习世事，言辞慷慨，雅合深旨。高祖
大加赏重，仍同帐寝宿。时高祖虽内有远图，而外迹
未见。尔朱羽生为殷州刺史，高祖密遣李元忠举兵
逼其城，令干率众伪往救之。干遂轻骑入见羽生，与
指画军计。羽生与干俱出，因擒之，遂平殷州。又共定
策，推立中兴，拜干侍中、司空。先是，信都草刱，军国权
舆，干遭丧，不得终制。及武帝立，天下初定，干乃表请
解职，行三年之礼。诏听解，侍中、司空如故，封长乐郡
公，邑一千户。干虽求退，不谓便见从许。既去内侍，朝
廷罕所关知，居常怏怏。武帝将贰于高祖，望干为己
用，会于华林园，䜩罢独留。干谓之曰：“司空奕世忠良，
今日复建殊效，相与虽则君臣，实亦义同兄弟，宜共
立盟约，以敦情契。”殷勤逼之，干对曰：“臣世奉朝廷，遇
荷殊宠，以身许国，何敢有贰。”干虽有此对，然非其本
心，事出仓卒，又不谓武帝便有异图，遂不固辞，而不
启高祖。及武帝置部曲，干乃私谓所亲曰：“主上不亲
勋贤，而招集群竖，数遣元士弼、王思政往来关西，与
贺拔岳计议，又出贺拔胜为荆州刺史。外示疏忌，实
欲树党，令其兄弟相近，冀据有西方，祸难将作，必及
于我。”乃密启高祖。高祖召干诣并州，面论时事，干因
劝高祖以受魏禅，高祖以袖掩其口曰：“勿妄言！今启
司空，复为侍中”，门下之事，一以相委。高祖屡启诏书，
竟不施行。干以频请不遂，知变难将起，密启高祖，求
为徐州。乃除使持节、都督三徐诸军事、开府仪同三
司、徐州刺史，指期将发。而帝知干泄漏前事，乃诏高
祖云：“曾与干邕私有盟约，今复反复两端。”高祖便取
干前后数启论时事者，遣使封送武帝。帝召干邕示
之，禁于门下省对。高祖使人责干前后之失，干曰：“臣
以身奉国，义尽忠贞。陛下既立异图，而乃云臣反复，
以匹夫加诸罪，尚或难免，况人主推恶，复何逃命？欲
加之罪，其无辞乎！功大身危，自古然也。若死而有知，
庶无负庄帝。”遂赐死，时年三十七。干临死神色不变，
见者莫不叹惜焉。时武卫将军元整监刑，谓干曰：“愿
有书及家人乎？”干曰：“吾兄弟分张，各在异处，今日之
事，想无全者。儿子既小，未有所识，亦恐巢倾卵破，夫
欲何言。”后高祖讨斛斯椿等，次盟津，谓干弟昂曰：“若
早用司空之策，岂有今日之举也。”天平初，赠使持节、
都督冀定沧瀛幽齐徐青光兖十州军事、太师、录尚
书事、冀州刺史，谥曰“文昭。”长子继叔袭。